Hedonisme | News24
DIE woordjie “hedonisme” is dalk so effens vreemd op die oor. Dis egter ‘n lewensfilosofie dat die najaag van plesier en geluk, sonder pyn natuurlik, die hoogste doel is om na te strewe. Dit propageer die idee dat elke mens die reg het om die hoogste geluk moontlik na te jaag. Soms slaag sekere advertensies daarin om hierdie lewensfilosofie by mense tuis te bring.
‘n Goeie advertensie is een wat slaag om die verkoopsyfers op te stoot. Daarmee is op sigself niks verkeerd nie, want die ekonomie se ratte kort deesdae so bietjie olie.
Dit word egter ‘n probleem as jy jouself definieer in terme van wat jy besit of nie besit nie.
Die teenoorgestelde van hedonisme sou seker masochisme wees wat pyn najaag omdat dit weer ook ‘n sekere mate van bevrediging bied aan sekere mense. Dink maar aan die term “hy is ‘n regte smartvraat”.
Die Bybel is egter nie teen begeertes as sulks nie. Ons is geskep met sintuie soos hoor, smaak, reuk, sig en tas. Hiermee gee God aan ons die vermoë om die lewe te geniet, voluit te geniet, volgens die bedoeling van ons Skepper.
Lekker kos, nuwe omgewings, die seksuele, mooi musiek, is alles daar vir ons gegee om te waardeer. Dit wat mooi is kan egter nie geniet word sonder dat jy aan die Skepper die eer gee vir dit wat hy aan jou skenk om vreugde te kan hê nie.
God is immers die bron van alles wat mooi en goed is. U hoef dus nie hierdie jaar van ‘n stukkie droeë brood elke dag te leef nie. U hoef u nie te onthou van ‘n glasie goed beleë wyn nie.
Geniet die jaar wat vir u voorlê, wees dankbaar vir al u seëninge. Wees egter ook geduldig in beproewing. Onthou die wyse Prediker (11:9) se woorde: “Doen wat jy goedvind en waarvan jy hou, maar moenie vergeet dat God van jou sal rekenskap eis oor alles nie.”